Edmund Joensen (SP), 2011-10-06:
Først vil jeg ønske alle Folketingets medlemmer tillykke med valget.
Det er godt at gense de kendte ansigter og spændende at få lov til at møde og arbejde sammen med nye medlemmer.
Også et varmt og oprigtigt tillykke til den nye regering og den nye statsminister, den første kvinde i den varme stol.
Statsministeren er hele Danmarks statsminister, blev der sagt i åbningstalen.
Tillad mig at føre tanken lidt videre.
Det er også vigtigt at få med, at vi taler om hele rigsfællesskabets statsminister.
Vi, der bor og lever højt mod nord og er med i rigsfællesskabet, vil gerne, at en ny statsminister husker at løfte sit blik mod nord med jævne mellemrum, også selv om ministeren skal styre EU fra den 1. januar.
Vi ønsker en synlig statsminister, der er god til at lytte, en statsminister og en regering, der prioriterer rigsfællesskabet og aktivt går ind i samarbejdet.
Folketingsvalget på Færøerne var ganske interessant.
De færøske vælgere har klart tilkendegivet, at Færøerne og Danmark skal dyrke samarbejdet.
Den tid, hvor færøske folketingsmedlemmer havde fokus på afvikling og konfrontation her i salen, er formentlig forbi.
Nu kan vi tage fat på arbejdet og samarbejdet, som den nye regering allerede har inviteret til.
Der er en række områder, hvor vi kan intensivere vores samarbejde.
I den forbindelse er det vigtigt at sige, at Færøerne i dag står over for to store udfordringer.
For det første kæmper vi ligesom andre europæiske lande med økonomisk stilstand.
Arbejdsløsheden er stor, og det samme kan siges om underskuddet på de offentlige finanser.
For det andet oplever vi i disse år en fraflytning fra Færøerne, som er ganske bekymrende.
Problemet er, at kun få af dem kommer tilbage.
Med andre ord er der brug for flere arbejdspladser, økonomisk og befolkningsmæssig vækst, og her skal der virkelig, virkelig sættes ind.
Sambandspartiet mener, at samarbejdet i rigsfællesskabet burde kunne give et løft.
Hvad med at invitere Færøerne med?
Vores vind er kraftig, vores havstrømme og tidevandsstrømme er fulde af energi, og vi arbejder i øjeblikket med at trække varme ud af havet.
Ca. 45 pct. af Færøernes elforbrug stammer fra vedvarende energi, specielt vandkraft, men vi vil videre.
Her burde Færøerne og Danmark kunne samarbejde.
Fælles og målrettet forskning og udvikling med henblik på eksport af grøn teknologi, nye arbejdspladser, økonomisk vækst og et reduceret CO2-udslip: Det er sød musik i mine ører.
Men her må jeg høre statsministeren ad: Vil statsministeren arbejde for at skabe muligheder for at etablere ordninger eller bruge eksisterende ordninger, hvor færøske og danske virksomheder, forskere og andre kan finde sammen og komme med i regeringens grønne satsning?
Hvordan kan færøske virksomheder komme med på den grønne vogn?
Som nævnt mener vi i Sambandspartiet, at samarbejdet i rigsfællesskabet også bør kunne være med til at reducere fraflytningen fra Færøerne.
Jeg mener, at færøske og danske myndigheder, uddannelsesinstitutioner, forskningsmiljøer, kommuner og ikke mindst private virksomheder i vores to lande må samle kræfterne til en fælles indsats.
Billedet, som jeg ser det, er, at vi i fællesskab helt eller delvis flytter nogle af de uddannelser, som færinger i dag tager i Danmark, op til Færøerne.
På den måde kan vi fastholde flere af de unge på øerne.
Samtidig får vi etableret og styrket et studie- og forskningsmiljø sammen med virksomhederne.
Det er ret vigtigt.
Sammen med virksomhederne skal dette miljø stimulere økonomisk vækst via innovation og eksport af ny teknologi.
Som sagt må vi for at reducere fraflytningen have gang i en proces på uddannelses- og forskningsområdet.
Hvad mener statsministeren?
Lad mig her til sidst kommentere regeringsgrundlaget.
Det er en god tradition, at Danmarks politik for Færøerne er baseret på det bredest mulige flertal i Folketinget.
Sådan bør det være.
Det betyder, at man bør afholde sig fra at føre enten rød eller blå politik for Færøerne, og at man bør lytte til Færøernes landsstyre.
Jeg håber, at statsministeren vil give sig tid til at kommentere det, jeg har nævnt i min tale, og jeg ser frem til et godt samarbejde i det nye folketingsår.